Mener landslagsspill ikke er aktuelt for Martin (15)
Etter Tippeliga-debuten sa Strømsgodset-trener Ronny Deila at Ødegaard kan bli like god som de beste i verden. Og Viasat-ekspert og tidligere fotballtrener Vidar Davidsen legger heller ingen demper på diskusjonen om 15-åringens fortreffelighet, etter at unggutten til Strømsgodset imponerte på nytt i sin første hele kamp fra start i en seriekamp. Davidsen mener nå landslagsledelsen må vurdere Ødegaard som A-landslagsspiller allerede denne våren, hvis utviklingen fortsetter. Maner til tålmodighet Selv om toppfotballsjef Nils Johan Semb sier han overlater uttaket til landslagstrener Per-Mathias Høgmo, mener han Ødegaard bør gå gradene i landslagssystemet. - Jeg tror vi har et bra forhold til det. Utviklingen ivaretas med spill i Strømsgodset og gjennom spill på landslag over sin egen aldersgruppe. Når han utvikler seg videre får vi se hva de neste stegene blir. Det er viktig å bruke smartness og tålmodighet. Mats Møller Dæhli er et godt eksempel på det. Han tok steg via Molde før han gikk videre til Cardiff og landslaget, sier Semb til VG. Strømsgodset slet i går 0-3 tapet for Vålerenga, men Ødegaard imponerte derimot slik at Vålerenga-trener Kjetil Rekdal, som selv hadde sin Tippeliga-debut som 16-åring, gratulerte talentet. Bruker Dæhli som eksempel Semb sier det ikke er nødvendig å ha bråhast med de yngste talentene, selv om han ser at flere tenåringer hevder seg bra i store ligaer i Europa. - Er man god nok, er man gammel nok. Mats debuterte tidlig og gikk tidlig inn på landslaget. Per-Mathias tar ut spillere som er gode nok. Spiller man seniorfotball blir man vurdert. Men man skal også være god nok. Det skal ikke nødvendigvis være noe bonustillegg for å være ung, sier Semb. Han vil at Ødegaard går den samme veien som Mats Møller Dæhli som ble matchet på aldersbestemte landslaget over sin egen alder, før han ble tatt ut på A-landslaget. Dæhli debuterte på U21-landslaget rett før han fylte 18 år. Ni måneder senere ble han tatt i A-landslagstroppen for første gang. - Martin er en veldig spennende spiller. Slik jeg vurderer det er det et stykke opp til landslaget, sier Semb.
Toppfotballsjef Nils Johan Semb følger utviklingen til Martin Ødegaard (15) tett. Men han advarer mot å slippe stortalentet for tidlig inn på høyeste nivå internasjonalt.